SPPT วิ่งแรง 6 วันติด พุ่งต่อเกือบ 14% ลุ้นรายได้ปีนี้โตแตะ 500 ลบ. หนุนผลงานพลิกกำไร
SPPT วิ่งแรง 6 วันติด พุ่งต่อเกือบ 14% ลุ้นรายได้ปีนี้โตแตะ 500 ลบ. หนุนผลงานพลิกกำไร โดย ณ เวลา 14.56 น. อยู่ที่ระดับ 4.30 บาท บวก 0.52 บาท หรือ 13.76% สูงสุดที่ระดับ 4.34 บาท ต่ำสุดที่ระดับ 3.80 บาท ด้วยมูลค่า 74.57 ล้านบาท
25 ก.ย. 2561

ผู้สื่อข่าวรายงานว่า บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT ณ เวลา 14.56 น. อยู่ที่ระดับ 4.30 บาท บวก 0.52 บาท หรือ 13.76% สูงสุดที่ระดับ 4.34 บาท ต่ำสุดที่ระดับ 3.80 บาท ด้วยมูลค่า 74.57 ล้านบาท

โดยราคาหุ้นปรับตัวเพิ่มขึ้นติดต่อกันเป็นวันที่ 6 นับตั้งแต่ราคาหุ้นอยู่ที่ระดับ 3.48 บาท เมื่อวันที่ 18 ก.ย.61 อีกทั้งราคาหุ้นทำจุดสูงสุดในรอบ 2 เดือน นับตั้งแต่ราคาหุ้นอยู่ที่ระดับ 4.44 บาท เมื่อวันที่ 24 ก.ค.61 
นายปกรณ์ อาภาพันธุ์ ประธานกรรมการ SPPT เปิดเผยว่า บริษัทมีเป้าหมายขยายการลงทุนเพิ่มเติมให้มีความต่อเนื่อง โดยมีแผนรุกธุรกิจอีคอมเมิร์ซซึ่งขณะนี้อยู่ระหว่างการพิจารณาในหลายแนวทาง โดยเฉพาะการหาพันธมิตรร่วมทุน ถือเป็นแนวทางหนึ่งที่น่าสนใจ นอกจากนี้ ยังมีแผนเข้าซื้อกิจการเพิ่ม คาดว่าจะสรุปผลการลงทุนได้อย่างช้าไม่เกินปี 61
โดยปัจจุบัน บริษัทได้จัดตั้งบริษัทย่อย คือ บริษัท เอสพีพี อินเทลลิเจนซ์  ซึ่งดำเนินธุรกิจพัฒนาซอฟต์แวร์ เพื่อให้บริการแพลทฟอร์มด้านโลจิสติกส์ และบริษัท เอสพีพี ฟินเทค จำกัด ดำเนินธุรกิจพัฒนาซอฟต์แวร์ เพื่อให้บริการ แพลทฟอร์ม ด้าน FinTech รวมถึงเข้าซื้อกิจการ บมจ.เทอร์ราไบท์ เน็ท โซลูชั่น (TERA) ผู้ดำเนินธุรกิจวางระบบ และให้บริการด้านไอที ได้ดำเนินการเรียบร้อยแล้ว
“TERA จะเริ่มสร้างรายได้ให้กับบริษัทฯในช่วงครึ่งหลังของปีนี้ ทำให้แนวโน้มผลการดำเนินงานปีนี้มีโอกาสสูงที่จะพลิกกลับมาเป็นกำไร ส่วนเป้าหมายรายได้ทั้งปี 61 ที่ 500 ล้านบาท โดยเบื้องต้นมั่นใจว่าสูงกว่าเป้าหมายเดิมที่ตั้งไว้” นายปกรณ์ กล่าว
ส่วนความคืบหน้าในการเข้าซื้อกิจการบริษัท เอ็น เอ็ม แอล จำกัด (NML) ผู้ดำเนินธุรกิจด้าน Logistics ของเนชั่นกรุ๊ปทั้งหมด และให้บริการขนส่งสินค้าภายในประเทศว่า ขั้นตอนการซื้อขายหุ้นสามัญใน NML จำนวน 5 ล้านหุ้น ได้ดำเนินการแล้วเสร็จสมบูรณ์เป็นที่เรียบร้อยแล้ว โดยมีผลตั้งแต่วันที่ 19 ก.ย.61 เป็นต้นไป
ทั้งนี้ ผลประโยชน์จากการซื้อกิจการของNML ในครั้งนี้ นอกจาก SPPT จะนำมาพัฒนาต่อยอดร่วมกับแพลทฟอร์มโลจิสติกส์ (SKYFROG) ที่บริษัทฯ มีอยู่เพื่อเดินหน้ามุ่งสู่ธุรกิจ E-Logistics อย่างเต็มรูปแบบตามแผนการดำเนินงานในอนาคตแล้ว บริษัทยังจะได้กำไรจากการปรับโครงสร้างหนี้หลังการเข้าซื้อกิจการ NML ด้วย